ועדת הכספים, כנסת 20, פרוטוקול מספר 1225, 2019-01-21 10:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: בישיבה הקודמת, איתן, העלית את העניין של הטבות המס שלא מקבלים.

משה גפני: רשות המיסים פרסמה.

משה גפני: ערן יעקב גם דיבר איתי.

איתן ברושי: דיברתי איתו הבוקר.

משה גפני: כנראה הם משלמים את זה.

איתן ברושי: יש איזו שהיא אי הבנה.

איתן ברושי: אני מבין שההחלטה על 2018 עד אמצע 2019 גוברת על כל היתר.

איתן ברושי: אומרת שגית – אם השתנו נתוני סוציו-אקונומי, אז יישוב שרצינו להוסיף לו אחוז יקבל שניים פחות, כמו חניתה.

איתן ברושי: אני חשבתי שהחוק הזה, שהתקבל כמו שהתקבל - יש להם הערות, אבל זה לא חשוב - אומר שלא נוגעים בשום דבר עד סוף יוני 2019.

איתן ברושי: אומרת שגית - לא, אם השתנו פרמטרים כמו סוציו אקונומי, שכולם יודעים שהקריטריון הזה הוא די דפוק, יכול להיות מצב שבמקום לברך נצא מקללים.

שגית אפיק: אין קשר בין הדברים.

שגית אפיק: החוק האחרון שעשינו, האריך את הוראות השעה שהוסיפו שני אחוז לישובים צמודי גדר.

איתן ברושי: לא שניים, אחוז.

שגית אפיק: אחוז ועוד אחוז.

שגית אפיק: זה היה אחוז בהוראת שעה קודמת, אבל זה הפך להיות שני אחוז.

איתן ברושי: יש לי פה טבלה של 31 ישובים.

איתן ברושי: סתם לדוגמה, אם חניתה היו צריכים להיות 13, הם עכשיו צריכים להיות 14.

משה גפני: איתן, מה שהיה צריך להסתיים ב-31 בדצמבר לא מסתיים, הארכנו את זה בחצי שנה.

משה גפני: ברור לחלוטין שיש עוולות שנחוש.

משה גפני: רצינו להקים צוות, לעשות חוק חדש.

שגית אפיק: מה שהוא מדבר עליו זה לא העניין של העוולות.

שגית אפיק: יש עדכון של המדד חברתי-כלכלי מידי שנתיים.

שגית אפיק: העדכון הזה נעשה בנובמבר 2018, אבל הוא חל ביחס ל-2019.

שגית אפיק: ישובים שהמדד החברתי-כלכלי שלהם גדל, אחוזי הזיכוי במס שלהם קטנו.

שגית אפיק: אם המדד חברתי-כלכלי הזה פחות מתאים ואתם חושבים שצריך לשנות אותו, זה ידרוש שינוי חקיקה.

משה גפני: הממשלה הבאה תצטרך לתת את הדעת על מה קרה במקומות שונים, בנושאים שונים.

משה גפני: דיברנו על כך שהיינו בוחנים את זה.

משה גפני: יכול להיות שהיינו אומרים: לא משנים את זה, אנחנו פועלים לפי זה.

משה גפני: הכל ייעשה בממשלה הבאה, אנחנו לא נוכל לעשות עכשיו שום תיקון, שום כלום.

משה גפני: בשביל זה הארכנו את זה בחצי שנה.

משה גפני: זה דבר אחד.

משה גפני: דבר שני, שר האוצר חתם על התקנות שאישרנו לעוטף עזה.

משה גפני: משלמים את זה.

משה גפני: אני מקווה שלא תהיינה תקלות.

שגית אפיק: לילי, זה פורסם כבר ברשומות?

לילי אור: לא, זה אמור להיות מחר או מחרתיים.

שגית אפיק: לא משלמים עדיין מס, כי זה לא פורסם ברשומות.

משה גפני: אז תפרסמו.

לילי אור: העברנו לפרסום.

לילי אור: הרשומות אמרו שזה יהיה מוכן מחר.

שגית אפיק: לקח כמעט חודש מאז שאישרנו בוועדה עד שזה פורסם ברשומות?

לילי אור: לקח חודש.

משה גפני: אנשים מחכים לזה.

משה גפני: ביתם של אנשים נפגע, אנשים סובלים מהעניין הזה.

משה גפני: צריך את הדבר הזה לעשות.

משה גפני: אנחנו רצינו לעשות אותו מהר, וגם עשינו אותו מהר.

משה גפני: דובר גם שזה יבוצע מהר.

משה גפני: אנחנו עוסקים בהצעת תקנות מס ערך מוסף (הוראת שעה), התשע"ט-2019, ובהצעת צו הבלו על דלק (פטור והישבון) (תיקון).

לילי אור: קיבלנו פנייה להסדיר את הפטור ממע"מ עבור ארגונים בינלאומיים שמעבירים דלקים.

עודד פורר: לאן מעבירים דלקים?

עודד פורר: מעבירים ליישובי עוטף עזה דלקים זולים יותר לחימום?

שרון ביטון: הרקע או הטריגר לדיון הוא ניסיון של מערכת הביטחון, בהנחיה ישירה של ראש הממשלה, לייצב את המצב הביטחוני בעזה.

שרון ביטון: אני מניח שלפורום המכובד הזה אני לא צריך להסביר יותר מזה, בטח לא כשאנחנו בשידור.

שרון ביטון: אחד המהלכים שאנחנו עושים בכדי לייצב את המצב הביטחוני הוא הסדרה באמצעות האו"ם, כשאחד הרכיבים שלה הוא הוספה של שעות חשמל.

שרון ביטון: בכדי להוסיף את שעות החשמל צריך יותר דיזל לתחנת הכוח.

שרון ביטון: יש תרומה של מדינה שלישית, כרגע בהיקף של 60 מיליוני דולרים לשישה חודשים.

משה גפני: מה שהתפרסם בחדשות של קטאר.

שרון ביטון: מה שהופיע בחדשות.

עודד פורר: זו אותה מדינה שתורמת 90 מיליון דולר מזומן כדי להסדיר את המצב הביטחוני?

שרון ביטון: מה שמופיע בחדשות.

שרון ביטון: קטאר מממנת את הדלק הזה באמצעות האו"ם.

שרון ביטון: האו"ם בחר באחד המנגנונים שמוכרים לנו, שיש לנו קשרי עבודה מצוינים איתם, שהם אמינים בעינינו – UN Oks.

שרון ביטון: UN Oks רוכשים את הדלק מחברה ישראלית.

שרון ביטון: להערתו של חבר הכנסת, הכל נעשה בהעברות קורוספונדנטליות, אין פה עסקה במזומן.

משה גפני: מה שהתפרסם שהם באים עם מזוודות במזומן לא נכון?

שרון ביטון: זה לא האירוע הזה.

ינון אזולאי: הוא שואל אם יש כזה אירוע.

משה גפני: זה לא החלק הזה של המזוודות?

שרון ביטון: אלה שני אירועים שונים.

משה גפני: תסביר על מה אנחנו מדברים, על מה אנחנו צריכים להצביע.

שרון ביטון: אנחנו מדברים על 10 מיליוני דולרים שעוברים מקטאר לחשבון של האו"ם.

שרון ביטון: האו"ם, באמצעות אחד המנגנונים שלו, רוכש את הדלק מחברה ישראלית.

משה גפני: חברת "פז".

שרון ביטון: במקרה הזה זו אכן החברה.

שרון ביטון: אותו מנגנון של האו"ם מוביל את הדלק לתוך תחנת הכוח, כאשר בתוך תחנת הכוח פקחים של האו"ם מוודאים שמה שנכנס אכן מגיע לתחנת הכוח, אכן נצרך על ידי תחנת הכוח.

שרון ביטון: בימים כתיקונם היינו עושים את כל התהליך הזה באמצעות הרשות הפלסטינית, אבל אני לא אפתיע אתכם אם אני אומר שהרשות הפלסטינית לא הייתה מוכנה לקחת חלק באירוע הזה.

שרון ביטון: כדי להבטיח ניצול נכון וטוב יותר של הדלק הזה, וגם כחלק מההבטחה שלנו לאו"ם, אנחנו מגיעים לוועדה המכובדת הזאת ומבקשים לאשר את אותו פטור שהבטחנו מלכתחילה.

שרון ביטון: כל המסמכים הוגשו, אבל מסיבות שאני לא יודע להסביר הם טרם אושרו.

שרון ביטון: כרגע האו"ם צבר חוב מאוד גדול.

משה גפני: מה זאת אומרת "טרם אושרו"?

שרון ביטון: לא אושרו.

משה גפני: הוועדה לא אישרה.

משה גפני: מתי שר האוצר חתם על המסמך שאנחנו דנים עליו היום?

משה גפני: מתי זה נשלח אלינו חתום על ידי שר האוצר?

שגית אפיק: 14 לינואר.

שרון ביטון: כנראה שזו הסיבה שבגללה - -

משה גפני: נשמעת קצת ביקורת מהדברים שלך.

שרון ביטון: קטונתי.

משה גפני: אנחנו בבניין שבו מעבירים ביקורת, זה לא חיסרון, אבל יש עוד דבר שעושים בבניין הזה, וזה לברר את האמת.

משה גפני: האמת היא שמדברים על זה המון זמן, כאשר רק לאחרונה קיבלנו את הצו הזה חתום על ידי שר האוצר.

משה גפני: ביום שישי זימנו ישיבה ליום שני.

משה גפני: אנחנו מתכנסים ביום שהכנסת חוגגת.

משה גפני: אם יש ביקורת, היא לא עלינו.

שרון ביטון: אני לא בעמדה, אני לא בתפקיד ואני לא במעמד של - - אני מאוד מאוד מעריך, וזה בשם המערכת שאני מייצג, את מה שקורה כאן היום.

שרון ביטון: אני מודע שזה יום ההולדת של הכנסת.

שרון ביטון: השבועות האחרונים או השבועיים האחרונים מתאפיינים באיזו שהיא מתיחות בשטח.

שרון ביטון: אנחנו מאוד רוצים להמשיך את אספקת הדלק, בראש וראשונה כי אספקת הדלק מיועדת לאנשים בעזה, לא לשלטון בעזה.

שרון ביטון: יש פה מעבר ל"מוד" של 8 שעות של אספקה, 8 שעות של הפסקה, שזה לא הכי טוב, אבל זה בהחלט שיפור של המצב.

מוסי רז: מה המצב היום?

שרון ביטון: 8-8.

עודד פורר: זה שימור המצב הקיים.

שרון ביטון: אנחנו רוצים להמשיך את ה-8-8.

שרון ביטון: המצב לפני העברה היה בין שעתיים לארבע שעות חשמל, אחת לשבוע אספקה של מים זורמים בבתים.

שרון ביטון: היום זה יום כן, יום לא.

שרון ביטון: אנחנו לא היינו רוצים ליצור מיסקלקולציה, לא היינו רוצים שאיזה שהוא הליך בירוקרטי, חיובי, נכון, מכובד במדינה דמוקרטית יתפרש על ידי הצד השני כאיזו שהיא מזימה ציונית לעצור את הדלק ולהעביר מסר.

שרון ביטון: אנחנו רוצים לעמוד בהתחייבויות שלנו, אנחנו רוצים לאפשר אולי תחילתה של רגיעה ארוכת טווח שם.

משה גפני: אני תומך בזה, אני חושב שזה דבר נכון.

משה גפני: הבירוקרטיה פה קצת מפריעה לי.

משה גפני: אני עד עכשיו לא כל כך מבין את העניין.

משה גפני: עד היום לא סיפקתם דלק, לא קיבלם את הפטור?

שרון ביטון: לא.

שרון ביטון: מי שהייתה אחראית על אספקת הדלקים לתחנת הכוח הייתה הרשות הפלסטינית.

שרון ביטון: הרשות הפלסטינית מושכת ידיה מדברים שקורים.

עודד פורר: מי סיפק בחודש שעבר דלק?

עודד פורר: הרשות?

שרון ביטון: התהליך כולו מתנהל כבר שלושה חודשים.

משה גפני: בינתיים כן סיפקו דלק.

עודד פורר: שלא באמצעות הרשות.

משה גפני: איך סיפקתם בלי אישור?

שרון ביטון: התהליך מתקיים כבר שלושה חודשים.

שגית אפיק: לילי, מה היה מבחינת מיסוי?

לילי אור: הייתה תקופה מסוימת שהוועדה להחזר מיסים כן החזירה.

לילי אור: מאז הם ממתינים לפעימה הבאה.

עודד פורר: מכוח מה החזירה הוועדה?

שגית אפיק: התקנות והצו תומכים בזה שהם יעשו את זה גם בלעדינו.

עודד פורר: למה צריך אותנו פה?

שגית אפיק: הם לא רצו לעבור את הוועדה למיסים, אם אני מבינה נכון.

לילי אור: זו סיבה אחת.

לילי אור: סיבה אחרת היא הקלות הפרוצדוראלית שבה הדלק יוכל להימכר מלכתחילה בלי שהרוכש יצטרך לשלם את המע"מ.

משה גפני: זאת אומרת, לזה שהלחיצו אותנו לא היה מקום, היינו יכולים לעשות את זה בסדר גודל רגיל.

עודד פורר: מעבר ל-500 הרקטות שנורו על יישובי הדרום ואז חתמה הממשלה על הפסקת אש, נורו עוד רקטות, וזה תוך כדי שמעבירים את הדלקים שאמורים לרכוש את השקט הזה ובנוסף ל-15 מיליון הדולר במזומן שעוברים מידי חודש.

עודד פורר: אם מסתכלים על הפגנות סוף השבוע האחרון, אנחנו מדברים על למעלה מעשרת אלפים מפגינים, אנחנו מדברים על השלכת מטענים ויידוי אבנים לעבר חיילי צה"ל, אנחנו מדברים על מסתנן מעזה שניסה לחצות את הגבול ונעצר על ידי כוחות הביטחון, אנחנו מדברים על למעלה מ-35 בני אדם - מחבלים או אחרים - שנפצעו.

עודד פורר: הדלק הזה לא קונה שקט למערכת הביטחון.

עודד פורר: מבחינת החמאס המציאות ממשיכה - הם יעשו מה שהם רוצים, אנחנו נמשיך להעביר להם.

עודד פורר: אני לא מצליח להבין למה זה אמור לייצר שקט.

עודד פורר: הראיה היא שבשלושת החודשים האחרונים זה לא ייצר שקט.

מיכאל מלכיאלי: ככל שניסו בחודשים לפני זה ליצור שקט ולא הצליחו, מנסים עכשיו משהו חדש.

עודד פורר: האם בעזה ישנן מחרטות שמייצרות רקטות?

משה גפני: אני לא בטוח שהוא יכול להשיב על זה.

עודד פורר: זה סוד גלוי, אני לא מפתיע פה במשהו.

עודד פורר: אני לא יושב בוועדת חוץ וביטחון.

עודד פורר: אני חשוף לזה רק ממקורות גלויים.

עודד פורר: מחרטות שמייצרות רקטות זקוקות לחשמל.

עודד פורר: במקום ארבע שעות חשמל מול שמונה שעות שאין חשמל, עכשיו הם יוכלו לעבוד 12 שעות או 14 שעות כדי לייצר רקטות.

עודד פורר: בדלקים האלה אפשר יהיה לייצר יותר רקטות שמופנות כנגד מדינת ישראל גם בתקופת הפסקת האש.

מיכאל מלכיאלי: האם חילופי גברא במשרת שר הביטחון השפיעו על המהלך?

מיכאל מלכיאלי: היות ולא הייתה הצלחה לעצור את החמאס עם השר הקודם, אולי השר החדש מנסה דרכים חדשות.

עודד פורר: השר יכול להתנגד למהלך הזה.

ינון אזולאי: אם שר הביטחון ליברמן היה עושה את מה שהוא התחייב לעשות להנייה בתוך 48 שעות, לא היינו יושבים פה.

עודד פורר: ולכן אנחנו לא יושבים בממשלה.

עודד פורר: מאחר והממשלה לא אישרה את זה - -

ינון אזולאי: אחרי 48 חודשים יצאתם מהממשלה.

איתן ברושי: מדובר פה בוועדת כספים, לא בוועדה אחרת.

איתן ברושי: לפי דעתי יש היבט כספי להחלטה הזאת.

איתן ברושי: על איזה סכום הממשלה מוותרת?

איתן ברושי: אני לא מתנגד ליוזמה.

איתן ברושי: היה צריך להציג פה אתה החוב של הרשות לישראל.

איתן ברושי: מה החוב?

איתן ברושי: מה שמעניין אותנו זו לא הטכניקה שבה דרך האו"ם מעבירים דלקho לתושבי ואזרחי רצועת עזה.

איתן ברושי: לא פעם כשבאים לאוצר ומבקשים להוריד מס על עובדים זרים, על תרופות, האוצר אומר שיש מחיר להורדה.

איתן ברושי: לפחות תהיו גלויים וכנים.

איתן ברושי: שר האוצר לא אחראי על המדיניות, הוא לא אחראי על החוץ ועל הביטחון, הוא אחראי על הקופה.

איתן ברושי: בכמה נפגעה הקופה מההיקף הזה של העברת הדלק?

איתן ברושי: מוותרים פה על מיסים, זו לא הקלה.

עודד פורר: מדובר על סולר או בנזין?

איתן ברושי: לא משנה, זו פגיעה באוצר, לא רק הקלה לאזרחים שם.

מוסי רז: אני רוצה לברך על היוזמה הזאת, אני חושב שזה דבר נכון.

מוסי רז: כל עניין הסגר בעזה נכשל כישלון ב-10 השנים האחרונות.

מוסי רז: הוא זה שהביא עלינו את הטילים, לא הפוך.

עודד פורר: לפני זה לא היו טילים?

מוסי רז: בעזה יש מצב הומניטרי קשה.

מוסי רז: לנו יש אינטרס כלכלי, כספי וביטחוני שלאנשים יהיה מים בברזים כל יום, לא רק פעם ביומיים, ושיהיה להם חשמל 24 שעות ביממה, לא רק שמונה שעות ביממה.

מוסי רז: כמובן שמה שמוצע עכשיו הרבה יותר טוב מקודם.

מוסי רז: האם בכלל נכונה הטענה שאנחנו מפסידים כסף?

מוסי רז: האם אנחנו יכולים לקחת מע"מ מכסף שמעבירה קטאר לעזה?

מוסי רז: מה, מחר ניקח מע"מ מכסף שמעבירים לסוריה?

משה גפני: יש חוק שמאפשר.

מוסי רז: גם אם הטענה הזאת נכונה, היא נשמעת לי לא מוסרית.

ינון אזולאי: האם יש איזה שהוא מנגנון שבודק שהדלק מגיע לצרכים האמיתיים למען האזרחים ושאין שם גניבות?

ינון אזולאי: גם באמבולנסים העבירו מחבלים.

ינון אזולאי: השאלה אם אין שם איזה מנגנון שלוקח את הדלק הזה לצורכי טרור, זה דבר שמאוד חשוב לדעת.

ינון אזולאי: יש חובות לנפגעי טרור שהרשות עדיין לא יודעת איך לשלם.

ינון אזולאי: למה לא לקחת את הכסף הזה ולהוריד אותו מהחוב שלהם לאנשים שנפגעו מטרור?

ינון אזולאי: זה חוב שקיים.

ינון אזולאי: אתה רוצה לעזור להם?

ינון אזולאי: נעזור להם בצורה כזאת שנוריד להם מהחוב למשפחות שלנו שנפגעו מהטרור.

ינון אזולאי: אין שום סיבה לתת להם, זה בסופו של דבר מעודד טרור, עם כל הכאב שבדבר.

שגית אפיק: יש לכם פה שני תיקונים.

שגית אפיק: התיקון הראשון זה צו הבלו על דלק (פטור והישבון), שכבר היום בתקנה 2 קבוע שדלק יהיה פטור מבלו אם הוא נמכר לארגון בינלאומי לסיוע שהוכר בידי שלושה מנכ"לים – מנכ"ל משרד האוצר, משרד הביטחון ומשרד הרווחה.

שגית אפיק: פה אתם מבקשים להוריד את שר הרווחה.

שגית אפיק: לכאורה מדובר בתיקון טכני.

לילי אור: להוריד אותו מהשלב הראשון.

שגית אפיק: להוריד אותו מהשלב של הפטור מבלו.

שגית אפיק: צו הבלו קובע פטור מבלו.

שגית אפיק: גם היום הדלקים האלה שמדובר בהם פטורים מבלו אם מחתימים שלושה מנכ"לים.

שגית אפיק: אתם מבקשים להחתים רק שניים.

שגית אפיק: האם זה חיסכון בבירוקרטיה?

ינון אזולאי: מה עמדת הרווחה?

ינון אזולאי: הם מוכנים, לא מוכנים לעניין?

שגית אפיק: הם אמרו שהם לא מתנגדים.

עודד פורר: יכול להיות ששר הרווחה לא מעוניין לחתום על זה?

שגית אפיק: אם זה היה כל כך דחוף, יכלו להחתים את שלושת המנכ"לים ולגמור עניין.

שרון ביטון: שלושת המנכ"לים חתומים.

שרון ביטון: לעצם הבקשה לתיקון – המל"ל ניהל עבודת מטה, כאשר סופה יהיה בהצעת מחליטים שתגיע ביום רביעי לקבינט.

שרון ביטון: הצעת המחליטים מאשרת את העברת הסמכות בהכרה בארגונים בינלאומיים ממשרד הרווחה למשרד הביטחון (מתפ"ש).

שרון ביטון: זו הסיבה שמשרד הרווחה ביקש להוציא את שמו מהתהליך.

איתן ברושי: בסדר גמור.

שגית אפיק: כמה ארגונים זכאים היום לפטור מצו בלו?

לילי אור: 12 ארגונים.

שגית אפיק: הם זכאים כבר היום לפטור.

שגית אפיק: הם ימשיכו להיות זכאים, את לא פותחת להם את התהליך.

שגית אפיק: גם תקנות המע"מ קובעות שיעור אפס על מכירת - -

משה גפני: דיברת עד עכשיו על הצו?

שגית אפיק: זה צו הבלו.

שגית אפיק: גם תקנות המע"מ קובעות שעל מכירת בנזין, נפט וסולר השיעור יהיה אפס, אם זה נמכר לנציגות חוץ.

שגית אפיק: אתם מבקשים שלארגון שניתן פטור מבלו יינתן שיעור אפס לתקופה של שנה בלבד.

לילי אור: נכון.

לילי אור: תקנה 10 מפרטת את השימושים הספציפיים.

לילי אור: השימוש שמדובר כאן לא נכנס לתקנה 10.

שגית אפיק: למרות זאת נתתם עד היום שיעור אפס דרך הוועדה להחזר מיסים?

לילי אור: זה לא שיעור אפס.

לילי אור: הם קיבלו החזר.

שגית אפיק: הם קיבלו החזר של המע"מ.

שגית אפיק: הוראת השעה הזאת תחול השנה הזאת אך ורק על הארגון הזה?

לילי אור: לא.

שי דותן: על כל הארגונים.

משה גפני: למה הוראת שעה?

שגית אפיק: אתם כן יוצרים החמרה.

שי דותן: ההיקף הכספי הוא גדול, הוא מכביד על הוועדה לכיסוי מסים עקיפים.

שי דותן: החליטו שזה נכון יותר להיות מסלול של שיעור אפס לשנה.

עודד פורר: מה ההיקף הכספי?

שי דותן: זה תהליך נכון יותר משתי סיבות: אחת, אנחנו לא אוהבים את הפטורים במיסים, כמו שאתם יודעים, אנחנו לא אוהבים לקבוע פטורים חדשים.

שגית אפיק: זה לא פטור, זה שיעור אפס.

שי דותן: ודבר שני, יש מעקב אחרי כל חשבונית.

משה גפני: על כמה כסף מדובר?

שי דותן: זה היקף עסקה של 60 מיליון דולר.

שי דותן: אם תגזור מזה מע"מ, שזה 17 אחוז, זה 10 מיליון דולר, 40 מיליון שקל.

עודד פורר: כמה הבלו מתוך זה?

שי דותן: הבלו זה 3 שקלים לליטר.

שי דותן: זה בערך חצי.

עודד פורר: זה עוד 20 מיליון דולר רק על הבלו.

שי דותן: הבלו קיים ממילא.

שי דותן: על הבלו אנחנו לא מחדשים כלום.

עודד פורר: אנחנו מדברים על פטור בסדר גודל של 30 מיליון דולר.

עודד פורר: מדינת ישראל הייתה יכולה לקבל מיסים מהעניין הזה, אבל לא קיבלה.

שי דותן: היא לא יכלה לקבל שקל.

שרון ביטון: אילו הייתה הרשות הפלסטינית נוטלת חלק בתהליך הזה מלכתחילה, הרי שעל פי פרוטוקול פריז כל הכסף הזה היה הולך לרשות.

עודד פורר: אבל היא לא נוטלת.

שרון ביטון: אנחנו מעדיפים - -

עודד פורר: זאת אומרת, הם עושים את פרוטוקול פריז עם החמאס, לא עם הרשות הפלסטינית.

מוסי רז: אין לך דרך להעביר את זה בלי הפטור.

מוסי רז: אתה יכול לקחת מס?

מוסי רז: אתה לא יכול.

מוסי רז: מאיפה ייקחו את הכסף?

מוסי רז: אתה לא מפסיד כסף.

משה גפני: יש את הנושא הזה של ההישבון על האוטובוסים.

משה גפני: משרד האוצר העלה את הסולר.

משה גפני: הייתה כוונה להוריד את זה חזרה.

משה גפני: אין אוטובוסים שמונעים בחשמל, שמונעים בגז טבעי.

משה גפני: הסברתם לנו שיהיו אוטובוסים כאלה בתוך פרק זמן כזה וממילא זה יתקזז ולא תהיה פגיעה, אבל יש פגיעה מיותרת לחלוטין.

משה גפני: חשבתי בהתחלה להביא לצו הזה גם את הצו על האוטובוסים, להוריד את הבלו על האוטובוסים האלה שלחינם העלינו את התשלום על הסולר.

משה גפני: פונים אלי נהגים, פונים אלי אנשים: תשמע, זה לא בסדר כל ההתנהלות הזאת.

משה גפני: שמעתי במין רשרוש כזה ששר האוצר אמר שהוא רוצה להוריד את זה חזרה.

משה גפני: חשבתי להוסיף את זה פה.

משה גפני: אני מבקש לדעת, האם אתם מתכוונים להוריד את הסולר הזה חזרה?

משה גפני: אנשים נפגעים.

משה גפני: אני אצטרך להגן על הוועדה ולצאת בקמפיין על למה אתם לוקחים כסף מהאנשים שמתפרנסים מהאוטובוסים האלה.

משה גפני: אין להם שום דבר, אין להם שום יכולת להתמודד עם זה, חוץ מאשר להתקשר אלינו.

משה גפני: האם אתם מתכוונים לעשות את זה?

משה גפני: אם אתם לא מתכוונים לעשות את זה, אני אצא בקמפיין ואגן על כבודה של הוועדה.

משה גפני: צריך להוריד את זה חזרה.

משה גפני: למה לוקחים כסף מאנשים לריק?

לילי אור: אלי לא הגיעה הבקשה.

משה גפני: ברגע זה מגיעה בקשה פורמאלית ממני בשם כל הוועדה להוריד את הסולר חזרה.

שגית אפיק: הבנתי שהוכן צו ברשות המיסים, רק הוא לא התקדם כי הכנסת יצאה לפגרה.

לילי אור: לפני כמה זמן הייתה טיוטה.

לילי אור: חשבתי שהוא שאל על משהו עדכני.

שגית אפיק: על זה אנחנו מדברים.

לילי אור: אני לא יודעת על כוונה לקדם את זה כרגע.

שגית אפיק: למה אין כוונה לקדם את זה כרגע?

שגית אפיק: יש סיבה שזה נעצר, אפשר להגיד אותה?

משה גפני: זה עוול גדול.

לילי אור: אני לא יכולה להגיד לך, אני יכולה לבדוק.

משה גפני: אני מבקש תשובה.

משה גפני: זה אצלי הולך להיות נושא.

משה גפני: אני לא מתכוון לשתוק על כך שניצלו את תמימותי בזה שהולכים להביא רכבים שמונעים בגז, שזה יעד רציני שעוזר לנושא של איכות הסביבה וכל מה שנלווה לעניין הזה, ובסוף כלום.

שגית אפיק: יותר מזה אפילו - דובר על מתווה ל-10 שנים שאושר כאן.

שגית אפיק: דובר שבשנת 2019 לא תהיה פגיעה בבעלי הרכבים האלה משתי סיבות: סיבה אחת, אין רכבים בתחבורה ציבורית שמונעים בגז טבעי, וסיבה שנייה, אין תחנות דלק לצורך סיוע.

שגית אפיק: קבענו בצו מועדים ולוחות זמנים לבניית התחנות האלו.

שגית אפיק: לא הייתה כוונה שב-2019 נצטרך לעמוד מול רכבים שעלה להם המיסוי כתוצאה מהצו הזה.

שגית אפיק: הבנו שאתם הולכים לדחות את זה.

משה גפני: אני לא רציתי להעלות את זה.

משה גפני: זה ארך זמן רב, נדמה לי שנתיים.

משה גפני: אני טענתי את הטענה הזאת.

משה גפני: פתאום הם באו בכל הכוח.

משה גפני: הגיע לפה שאול מרידור ודיבר איתי.

שגית אפיק: ושי באב"ד.

משה גפני: כמובן ששי באב"ד.

משה גפני: עבדו עלינו בכך שזה היה עוזר לנושא של רכבים מונעים בגז.

משה גפני: זה לא עזר, זה לא עשה כלום.

משה גפני: עכשיו פתאום עולה להם המס.

משה גפני: שמעתי ששר האוצר מבקש להוריד את זה.

משה גפני: אני מבקש לדעת, האם נכון או לא? זה נושא.

משה גפני: נצטרך להודיע שמיד אחרי הבחירות נדרוש, אם נהיה בקואליציה או לא נהיה בקואליציה, להוריד.

משה גפני: אנחנו נגיד שזה יעד, שעבדו עלינו.

משה גפני: האוצר סתם העלה פה מיסוי לאנשים שמתפרנסים מזה, שזו העבודה שלהם.

משה גפני: אין סיבה בעולם.

מיכאל מלכיאלי: בפרט שהשר התחייב שזה יקרה.

משה גפני: אני מבקש להצביע.

עודד פורר: אי אפשר לנתק את ההצבעה הזאת מפוליטיקה, כולל זה שמנסים להעביר ולגלגל את האחריות לוועדת הכספים.

עודד פורר: לא בכדי מביאים את זה לפה.

עודד פורר: יש מי שלא רוצה להצביע על זה, כי הוא מבין שיש פה בעיה.

עודד פורר: אני רוצה למנות את שלוש הבעיות המרכזיות - פעם אחת, ועל זה דיברנו, הולכים לתת פה הטבה בסדר גודל של 30 מיליון דולר, לפחות לפי המספרים שנחשפו פה מרשות המיסים, שמדינת ישראל מוותרת עליהם.

עודד פורר: זה כבר לא 15 מיליון דולר קטארי שעובר במזומן ומידי חודש לארגון טרור, זה ויתור על 30 מיליון דולר הכנסה למדינת ישראל, וזה בה בעת שעדיין ישנן הטבות שלא הגיעו לתושבי העוטף.

עודד פורר: הפעם השנייה, אדוני, וגם את זה צריך לשים על השולחן, היא יותר שעות למחרטות רקטות.

עודד פורר: בה בעת שמדינת ישראל מעבירה כסף לחמאס, בה בעת שמעבירים את הדלקים האלה לחמאס, מחרטות הרקטות עובדות יותר שעות ונורות רקטות לכיוון תושבי העוטף.

עודד פורר: אני יודע שפה לא הרגישו את זה, אבל לפני קצת יותר משבוע תושבי אשקלון רצו עם הילדים לממ"ד ב-03:00 לפנות בוקר.

עודד פורר: למה?

עודד פורר: כי נורתה רקטה.

עודד פורר: הדלקים המשיכו לעבור.

עודד פורר: הדבר השלישי, אדוני, והוא החמור מכל - ממשלת ישראל, שהיא אומרת בעצמה שהיא רואה בנושא הזה נושא הומניטרי, לא מתנה שום תנאי הומניטרי שהיא צריכה להתנות, בסיסי ביותר.

עודד פורר: ישנם שבויים ונעדרים שמוחזקים בידי החמאס, חיילים ואזרחים.

עודד פורר: הדר גולדין נשבה בזמן הפסקת אש של האו"ם.

עודד פורר: בסוגיה ההומניטרית הזאת האו"ם היה צריך להיות מעורב.

עודד פורר: עכשיו מביאים לפה את האו"ם להיות מעורב בכספים האלה, כאילו הכל בסדר שמעבירים את הדלקים האלה.

עודד פורר: לא מתנים בפני האו"ם את הסוגיה הזאת כסוגיה הומניטרית, מפקירים את השבויים והנעדרים שנמצאים ברצועת עזה.

עודד פורר: אני קורא לחברי הכנסת, לפחות פה, אל תאשרו את זה.

עודד פורר: יכולה הממשלה לאשר את זה בלעדינו?

עודד פורר: שתאשר את זה.

עודד פורר: למה אתם צריכים לתת לממשלה את הסולם הזה שהיא תרד איתו מהעץ?

איתן ברושי: אנחנו לא מאשרים, אנחנו מאפשרים.

משה גפני: חבר הכנסת עודד פורר, יש לי הרבה מה לומר על ההתנהלות בעניין הזה, אבל אני מעדיף לא לומר.

משה גפני: אני גם לא מבין למה זה הפך להיות כל כך דחוף שצריך כל כך מהר לזמן את הוועדה.

משה גפני: אני עם העיקרון מסכים.

משה גפני: אני לא מציע לך, עודד, להעלות את הדברים האלה שאמרת על השבויים והנעדרים.

משה גפני: נכון שהזיכרון של האזרחים בישראל הוא לא כל כך ארוך, אבל לא מדובר על זיכרון ארוך, מדובר על שר ביטחון שהיה במשך כל התקופה הזאת חלק מהעניין הזה.

משה גפני: הוא לא עמד מהצד.

עודד פורר: הוא סירב להגיע להסדרה אם לא יוסדר הנושא הזה.

עודד פורר: הוא אמר את זה.

עודד פורר: כשעשו את ההסדרה הוא עזב את הממשלה.

עודד פורר: מה אתה מעלה את העניין של שר הביטחון?

משה גפני: שר הביטחון היה חלק מהעניין הזה.

משה גפני: להיפך, עוד היו קיצוניים ממנו, שגם אותם אני לא רוצה להזכיר.

משה גפני: שר הביטחון פרש מהתפקיד שלו, מהקואליציה, בגלל סיבות אחרות.

משה גפני: אני יודע אותן.

משה גפני: זו ממש לא הסיבה הזאת.

משה גפני: הוא היה בעד העניין הזה.

עודד פורר: אתה אומר שהוא היה בעד העניין הזה?

עודד פורר: הוא לא היה בעד העניין הזה.

משה גפני: אני תומך בכל ניסיון, ואני לא יודע אם הוא יצליח או לא יצליח, שבלאו הכי עושים אותו.

משה גפני: הם עושים את זה בצורה הזאת, בגלל שיש שם כאלה שהבירוקרטיה חזקה מהם, הם יודעים שוועדת הכספים זה הדבר הכי קל לעשות.

משה גפני: אנחנו יותר קלים, יותר שקופים, יותר ברורים.

משה גפני: אני מרגיש פה לא הכי בנוח, הרי היה אפשר לפתור את הבעיה, היא הייתה יכולה להיעשות, כל הדברים היו יכולים להיעשות.

משה גפני: אני מבקש לתמוך בעניין הזה.

משה גפני: לבוא ולתלות את זה בהתלהמות שקורית בגדר בעזה, או שכתוצאה מזה נמנע איזו שהיא התלהמות או איזו שהיא הפגנה - -

עודד פורר: זה לא מונע, יש התלהמות.

משה גפני: אנחנו עושים מאמץ שהוא בגבול ההיגיון, שהוא לא גורם דברים שליליים.

משה גפני: אנחנו משקיעים פה כסף שבלאו הכי הממשלה יכולה להשקיע אותו.

משה גפני: עמדת הממשלה היא ברורה.

משה גפני: איווט ליברמן היה שותף לזה.

משה גפני: אי אפשר לבוא עכשיו ולהגיד: אני מתנצל שלא פרשתי מהקואליציה.

עודד פורר: הוא התנגד לזה.

עודד פורר: אם הוא עדיין היה יושב בממשלה ומתנגד לזה מתוך הממשלה, אתה צודק.

משה גפני: חבר הכנסת ליברמן פרש מהקואליציה בגלל המע"מ הזה?

עודד פורר: בגלל ההסדרה עם החמאס.

עודד פורר: זה חלק מההסדרה עם החמאס.

עודד פורר: הממשלה עושה הסכם כשיש לה שבויים ונעדרים?

ינון אזולאי: אם זה בכל מקרה יעבור, למה אתה ממהר עכשיו להצביע?

ינון אזולאי: בלעדינו הם יעבירו את זה.

משה גפני: ינון, אתה צודק לגמרי.

משה גפני: תאמין לי, יש בליבי על ההתנהלות הזאת.

משה גפני: הם צריכים גם את חתימת המנכ"לים.

שגית אפיק: הם צריכים לפרסם ברשומות.

משה גפני: הם צריכים לעשות הרבה דברים.

משה גפני: בסוף יזרקו עלינו את כל הבירוקרטיה של הממשלה אם אנחנו לא נאשר את זה.

משה גפני: אני לא רוצה להשאיר את זה כאן, לכן עשיתי את זה מהר.

משה גפני: אני רוצה לגמור עם העניין כך שהוא יהיה מאחורינו.

משה גפני: מה יקרה - הם לא יעשו את מה שהם צריכים לעשות?

משה גפני: שלא יעשו, ואז בלאו הכי לא מעבירים את הכסף.

משה גפני: הם צריכים לעשות את כל הפעולות האלו, כדי שבסופו של דבר יוכלו להעביר את הכסף.

ינון אזולאי: זה לא שאנחנו סומכים על האו"ם.

משה גפני: אני מסכים עם כל מילה שאמרת.

איתן ברושי: התפקיד שלנו מוגבל מאוד.

לילי אור: תקנות מס ערך מוסף (הוראת שעה), התשע"ט-2019 בתוקף סמכותי לפי סעיפים 34(ב) ו-145 לחוק מס ערך מוסף, התשל"ו-1975, ובאישור ועדת הכספים של הכנסת, אני מתקין תקנות אלה: תיקון 1.

לילי אור: בתקופה של שנה מיום פרסומן של תקנות אלה יראו כאילו בתקנה 10 תקנה 10 לתקנות מס ערך מוסף, התשל"ו-1976, בתקנת משנה (ב), אחרי פסקה (2) בא: "(3) ארגון אשר ניתן לו פטור מבלו בהתאם לסעיף 2(5) לצו הבלו על דלק (פטור והשיבון), התשס"ה-2005".

משה גפני: אני אבקש מחברי הוועדה להצביע בעד, לפחות החלק הזה שיהיה.

משה גפני: מי בעד אישור תקנות מס ערך מוסף כפי שהוקראו על ידי לילי, מי נגד, מי נמנע?

משה גפני: בעד – 3

משה גפני: נמנעים – 1 אושר.

עודד פורר: רביזיה על ההצבעה הזאת.

לילי אור: צו הבלו על דלק (פטור והישבון) (תיקון), התשע"ט-2019 בתוקף סמכותי לפי סעיף 9 לחוק הבלו על הדלק, התשי"ח-1958, ובאישור ועדת הכספים של הכנסת, אני מצווה לאמור: תיקון סעיף 2 1.

לילי אור: בסעיף 2 לצו הבלו על דלק (פטור והישבון), התשס"ה-2005, בפסקה (5), במקום "משרד הביטחון, ומשרד הרווחה והשירותים החברתיים" יבוא "ומשרד הביטחון" ובמקום "אושרו לפני רכישתם בידי המנהל הכללי של משרד הרווחה והשירותים החברתיים או מי שהוא הסמיך לכך" יבוא "אושרו לפני רכישתם בידי המנהלים הכלליים האמורים או מי שהם הסמיכו לכך".

שגית אפיק: את מפרסמת עכשיו ברשומות את הצווים האלה, ואז אתם מחתימים את המנהלים ביחס לזה.

שגית אפיק: כמה זמן ייקח התהליך הזה, בהתחשב בזה שהפרסום לתקנות מס רכוש לקח חודש?

לילי אור: חלק הבעיה היה אורך התקנות.

לילי אור: אני מאמינה שזה יהיה תוך יום-יומיים.

שגית אפיק: אחרי זה אתם ערוכים להחתים ולקדם את זה מהר.

משה גפני: אני רוצה את התשובה על האוטובוסים כמה שיותר מהר.

משה גפני: זה לא סיפור פשוט להעביר את זה כאן, אבל אני בעד להעביר את זה.

משה גפני: אני חושב שאנחנו צריכים לעשות את זה.

משה גפני: תדעו לכם שיהיו לכם הרבה בעיות בממשלה.

משה גפני: אם תצטרכו את העזרה שלי, אני אשתדל לעזור לכם.

איתן ברושי: אנחנו פה בתפקיד טכני מסוים.

איתן ברושי: אנחנו יוצרים תנאים לזה שהממשלה אמורה לקבל את ההחלטה ולהשתמש בה, כולל האפשרות שיעצרו את זה בעוד 24 שעות כי יירו טילים.

עודד פורר: זה ממש לא טכני.

משה גפני: זה לא טכני.

משה גפני: מי בעד אישור הצו, מי נגד, מי נמנע?

משה גפני: בעד – 3

משה גפני: נמנעים – אין

משה גפני: הצו אושר.

משה גפני: אני מודה לכם.

משה גפני: אני מבקש תשובה.

משה גפני: אני לא יודע מי יהיה יושב-ראש ועדת הכספים בכנסת הבאה, אבל זה ילמד אותו שכשאתם באים לפה בבכיות, בתחנונים, בכך שצריך כי המדינה הולכת להיהרס אם לא יאשרו את זה - מתברר בסוף שזה לא המצב.

משה גפני: יהיה לכם מאוד קשה להעביר פה דברים כאלה.

משה גפני: תודה רבה, הישיבה נעולה.